О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије према коме Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Зајам за уговарање страног пројекта о изградњи) за Пројекат изградње државног пута 1.Б реда бр. 27 Лозница – Ваљево – Лазаревац, деоница Иверак – Лајковац (веза са аутопутем Е-763 Београд – Пожега), између кинеске Export – Import банке, као Зајмодавца и Републике Србије коју заступа Влада Републике Србије поступајући преко Министарства финансија, као Зајмопримца, који је потписан 26. новембра 2021. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

На основу Споразума о економској и техничкој сарадњи у области инфраструктуре између Владе Републике Србије и Владе НР Кине, закљученог 20. августа 2009. године („Службени гласник РС - Међународни уговориˮ, бр. 90/09, 9/13, 11/13 и 13/13), који је ступио на снагу 25. јуна 2010. године, отпочела је реализација неколико значајних пројеката у нашој земљи, који се финансирају из повољних кредита кинеске Export-Import банке као овлашћене институције Владе НР Кине.

Из до сада одобрених кредитних средстава реализовани су Пројекат набавке скенера за потребе Управе царина, Пројекат изградње моста Земун-Борча са приступним саобраћајницама, Прва фаза Пакет пројекта ТЕ Костолац-Б, Пројекат изградње аутопута Е-763 (деоница Обреновац-Љиг), Пројекат изградње аутопута Е-763 (деоница Сурчин-Обреновац), док су Друга фаза Пакет пројекта ТЕ Костолац-Б, Пројекат модернизације и реконструкције мађарско-српске железничке везе на територији Републике Србије, деоницa Београд Центар - Стара Пазова, Пројекат изградње обилазнице око Београда на аутопуту Е70/Е75 (деоница: мост преко реке Саве код Остружнице-Бубањ Поток) (Сектори 4, 5 и 6), Пројекат изградње аутопута Е-763, деоница Прељина-Пожега и Пројекат модернизације и реконструкције мађарско-српске железничке везе на територији Републике Србије, за деоницу Нови Сад–Суботица-државна граница (Келебија) и изградња топловода Обреновац-Нови Београд у току.

Законом о буџету Републике Србије за 2020. годину („Службени гласник РС”, бр. 84/19, 60/20-др. пропис, 62/20-др. закон, 65/20-др. закон и 135/20) и Законом о буџету Републике Србије за 2021. годину („Службени гласник РСˮ, бр. 149/20, 40/21 и 100/21) у члану 3. предвиђено је задуживање Републике Србије код кинеских банака за финасирање Пројекта изградње брзе саобраћајнице 1.Б реда Иверак – Лајковац у износу до 135.000.000 ЕУР, ради финансирања 85% вредности овог пројекта, док ће преосталих 15% обезбеђивати српска страна из буџета.

Како би се отпочело са реализацијом наведеног пројекта, Влада Републике Србије је донела Закључак 05 Број: 351-3873/2020 од 21. маја 2020. године којим се Пројекат изградње државног пута 1Б реда број 27 Лозница-Ваљево-Лазаревац, деоница: Иверак-Лајковац (веза са аутопутем Е-763, Београд-Јужни Јадран, деоница: Београд-Пожега) (у даљем тексту: Пројекат) препознаје као пројекат изградње и реконструкције јавне линијске саобраћајне инфраструктуре, од посебног значаја за Републику Србију.

Дана 28. маја 2020. године Влада Републике Србије је донела Решење 05 Број: 465-4298/2020-1 којим се утврђује јавни интерес за експропријацију, административни пренос и непотпуну експропријацију непокретности, ради изградње ове деонице, као објекта од посебног значаја за Републику Србију.

Затим, 10. јуна 2020. године потписан је Комерцијални уговор о пројектовању и извођењу радова на изградњи државног пута 1.Б реда број 27, Лозница-Ваљево-Лазаревац, деоница: Иверак-Лајковац (веза са аутопутем Е-763, Београд-Пожега) између Владе Републике Србије, као финансијера, Јавног предузећа „Путеви Србије” као инвеститора и кинеске компаније China Shandong International Economic and Technical Cooperation Group, Ltd. of Shandong Hi-Speed Group Co. Ltd Shandong Hi-Speed Group Mansion, као извођача (у даљем тексту: Комерцијални уговор).

Предметна траса будућег државног пута је од значаја за развој путне мреже Републике Србије и за међународну мрежу путева. Деоница Иверак-Лајковац, дужине 18,3 км представља попречну везу у путној мрежи Републике Србије, омогућавајући кретање возила трасом Мали Зворник (граница са Републиком Српском) – Лозница – Осечина – Ваљево – Лајковац – Ћелије – Лазаревац – Аранђеловац – Топола – Рача – Свилајнац – (неизграђени део) Бор – Зајечар (граница са Републиком Бугарском). Тиме су, поред коресподенције људи и робе унутар централног и западног дела Србије, створени услови и за повезивање делова Републике Српске, односно Босне и Херцеговине, са путним правцем Е-763 (Београд – Јужни Јадран) и Коридором 10, односно ауто-путским правцем Београд – Ниш и у наставку са источном Србијом и Републиком Бугарском.

Специфичност предметног потеза огледа се и у чињеници да је предвиђено повезивање нове саобраћајнице са путним правцем Београд – Јужни Јадран (Е-763) у оквиру денивелисаног укрштаја Лајковац, а који представља крак Транс-европске магистрале (ТЕМ), који на подручју Србије и Црне Горе повезује основни правац ТЕМ-а (од Гдањска до Атине и Истанбула) са Јадранским морем. Деоница Иверак – Лајковац представљаће квалитетну везу подручја око Ваљева са пројектованим аутопутским правцем Београд – Јужни Јадран. Предметна деоница ће представљати бочни крак ауто-пута који је нова, савремена друмска веза унутар Републике Србије, на правцу север – југ.

Изградња наведеног државног пута, директно ће допринети бржем развоју обухваћеног дела Колубарског управног округа и јединица локалне самоуправе које се непосредно везују за овај коридор, у првом реду њиховој саобраћајној и привредној интеграцији са укупним простором Републике Србије. Исто тако, имплементација овог пројекта допринеће и привредном развоју и интеграцији других делова централне и западне Србије који нису у непосредном окружењу инфраструктурног коридора. Уз друге мере и програме, изградња ове саобраћајнице сматра се једним од главних предуслова бржег привредног и социјалног развоја. За остваривање тог циља, односно за постизање већих позитивних ефеката утицаја инфраструктурног коридора на шире окружење, неопходна је изградња аутопута Е-763 Београд-Јужни Јадран, деонице Београд-Пожега, преко које се планско подручје према истоку повезује са мрежом аутопутева у Србији и околним државама.

Спровођењем овог пројекта очекују се следећи резултати:

1. Унапређење саобраћајне доступности као доминантан фактор искоришћења територијалних потенцијала и уравнотеженог развоја;
2. Јачање конкурентности, што подразумева јачање и функционално профилисање слабо развијених подручја;

3. Побољшање веза између малих градова и руралних области са транс-европским мрежама и саобраћајним центрима, као и активности на повећању регионалне доступности кроз остваривање недостајућих унутаррегионалних веза и др.

Добра приступачност саобраћајној инфраструктури подразумева координирани развој саобраћајних система и предуслов је побољшања услова за равномеран економски и социјални развој и остваривање уравнотеженог регионалног развоја. Поред наведеног, виши квалитет саобраћајне повезаности и приступачности урбаних центара и њихових функционалних подручја омогућиће интензивнији привредни и интеррегионални развој у правцу веће интегрисаности Колубарског округа са укупним простором Србије и међународним окружењем.

Сходно горенаведеним, Влада Републике Србије је Закључком 05 Број: 48-9559/2020 од 26. новембра 2020. године, усвојила кредитну пријаву за купца код кинеске Export-Import банке, која је са пратећом документацијом упућена кинеским надлежним органима на оцену подобности овог пројекта за одобрење зајма. Стручне службе кинеске Export-Import банке прегледале су достављену документацију о пројекту, оцениле његову подобност за финансирање и одобриле тражени кредит, након чега је наведена банка доставила Нацрт одговарајућег споразума о зајму.

Закључком Владе 05 Број: 48-10341/2021 од 10. новембра 2021. године утврђена је Oснова за вођење преговора са кинеском Export – Import банком, у вези са одобравањем зајма за финансирање Пројекта изградње државног пута 1.Б реда бр.27, Лозница – Ваљево – Лазаревац, деоница: Иверак – Лајковац (веза са аутопутем Е-763 Београд-Пожега), а којим је истовремено усвојен и Нацрт споразума о зајму (Зајам за уговарање страног пројекта о изградњи) за Пројекат изградње државног пута 1.Б реда бр.27, Лозница – Ваљево – Лазаревац, деоница: Иверак – Лајковац (веза са аутопутем Е-763 Београд-Пожега), између кинеске Export – Import банке, као зајмодавца и Републике Србије, коју заступа Влада Републике Србије поступајући преко Министарства финансија, као зајмопримца, који је потписан 26. новембра 2021. године.

У складу са напред наведеним, договорени су следећи финансијски услови:

* износ зајма: до 134.300.000 ЕУР за финансирање 85% вредности Пројекта по Комерцијалном уговору;
* рок доспећа кредита: 15 година укључујући период почека од четири године;
* годишња каматна стопа: варијабилна 6M EURIBOR + маржа од 2,35% годишње (EURIBOR ће се обрачунавати као 0 (нула), уколико је негативан);
* провизија на неповучени део кредита: 0,5%;
* трошкови обраде кредита: 0,5%;
* обавезна полиса осигурања кинеског осигуравајућег друштва China Export & Credit Insurance Corporation из Пекинга (SINOSURE);
* износ премије осигурања: 9,584,786.19 ЕУР;
* зајмопримац: Влада Републике Србије, коју представља Министарство финансија;
* финансијер: Република Србија коју представља Министарство грађевинарства, саобраћаја и инфраструктуре
* инвеститор: Јавно предузеће „Путеви Србијеˮ Београд;
* извођач радова: „China Shandong International Economic and Technical Cooperation Group, Ltd. of Shandong Hi-Speed Group Co. Ltd”.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Споразума о зајму (Зајам за уговарање страног пројекта о изградњи) за Пројекат изградње државног пута 1.Б реда бр. 27 Лозница – Ваљево – Лазаревац, деоница Иверак – Лајковац (веза са аутопутем Е-763 Београд – Пожега), између кинеске Export – Import банке, као Зајмодавца и Републике Србије коју заступа Влада Републике Србије поступајући преко Министарства финансија, као Зајмопримца.

Одредба члана 2. овог закона садржи текст Споразума о зајму (Зајам за уговарање страног пројекта о изградњи) за Пројекат изградње државног пута 1.Б реда бр. 27 Лозница – Ваљево – Лазаревац, деоница Иверак – Лајковац (веза са аутопутем Е-763 Београд – Пожега), између кинеске Export – Import банке, као Зајмодавца и Републике Србије коју заступа Влада Републике Србије поступајући преко Министарства финансија, као Зајмопримца, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА

Разлози за ступање на снагу овог закона пре осмог дана од дана објављивања у „Службеном гласнику Републике Србије - Међународни уговори”, сагласно члану 196. став 4. Устава Републике Србије, произлазе из чињенице да је неопходно плаћање премије Sinosure осигурања кредита по потписивању Споразума о зајму и ступању на снагу овог закона о потврђивању, како би се могло отпочети са коришћењем средстава из кредита за релизацију предметног пројекта од значаја за Републику Србију.